Zenia Stampe (RV), 2025-05-09:
Der er jo en række forslag, og jeg bliver også nødt til at vælge nogle af dem, som jeg vil kommentere, og jeg kan nok ikke nå omkring dem alle sammen.
Først vil jeg gerne sige noget om det tryghedsskabende opholdsforbud, som man giver mulighed for med det her lovforslag.
Jeg kan godt sætte mig ind i tankegangen, der handler om at være mere konsekvent, hvis man oplever en adfærd, som er utryghedsskabende og uacceptabel.
Det er jeg for så vidt enig i.
Så er der jo en diskussion om, om det er politiet, man skal sende ud for at opdrage unge mennesker, der f.eks. ikke kan finde ud af at opføre sig ordentligt i en svømmehal, eller om det er private vagter eller andre.
Der tror jeg nok, jeg må sige, at jeg mere er på Liberal Alliances hold her.
Og det handler jo også om politiets opgaver generelt, altså, vi har et politi, som jo slet ikke har ressourcer til at forfølge alle de anmeldelser og sager, der er, og nu vil man så have, at de skal tage sig af uro i svømmehaller.
Og det er ikke for at negligere den gene, det er, når der er nogle ballademagere i en svømmehal, men er det det, vi mener politiet skal bruge deres ressourcer på?
Så kunne jeg høre, at hr. Bjørn Brandenborg fra Socialdemokratiet nærmest hånede dem, der var imod det her forslag, fordi det sådan skulle være en hån mod det lokale foreningsliv eller mod trygheden, at man ikke vil bruge politiet.
Men det er jo ikke, fordi vi ikke mener, at der skal gøres noget, men er det virkelig politiet, der skal stille op i den sammenhæng og stå for opdragelsen af unge mennesker?
Der må jeg sige, at jeg personligt synes, det er mere fornuftigt og en bedre brug af ressourcer, at det er en privat vagt, der hiver fat i de unge mennesker og siger: Nu skal I gå.
Uanset det, at man nu giver politiet mulighed for at udstede det her opholdsforbud, regner jeg jo ikke med, at de løbende skal opholde sig i svømmehallen.
Så det vil jo alligevel være et opholdsforbud, som skal gives på baggrund af svømmehallens personales indberetninger.
Så hvorfor det lige præcis er politiet, vi skal give den her opgave, kan jeg godt undre mig en lillebitte smule over.
Jeg synes, det er at skyde gråspurve med kanoner.
Dermed ikke sagt, at vi ikke skal have en konsekvent handling, for det tror jeg mange af de her unge mennesker kunne have rigtig godt af, men det tror jeg også er en opgave, som andre, f.eks. lærere, pædagoger og bademestre – dem var vi meget bange for, da jeg var ung – med de rette redskaber kan udføre.
Den her ordning synes jeg også er bekymrende ud fra et retssikkerhedsmæssigt perspektiv.
Det fremgår af lovforslaget, at beslutningen om at give et tryghedsskabende opholdsforbud, vil være en afgørelse i forvaltningslovens forstand, og det vil sige, at sådan et forbud vil være omfattet af partshøring.
Der står så i lovforslaget, at det bliver en mundtlig partshøring.
Det synes jeg i sig selv er lidt sjovt at forestille sig, altså at man kan stå derude og diskutere med politimanden, om man skal have det opholdsforbud.
Så er man omfattet af en klagevejledning.
Og så har man en klageadgang, men klageadgangen er så til Rigspolitiet.
Nu vil der jo så være en vejledning i brevet, men jeg prøvede lige selv at google, hvordan man klager til Rigspolitiet, og så kommer man ind på Rigspolitiets hjemmeside.
Jeg synes ikke, det var helt nemt at gennemskue, hvad det var for en boks, jeg skulle trykke på.
Det var noget med politiets dispositioner eller lignende.
Når jeg er optaget af retssikkerheden her, er det jo, fordi vi ved, at politiet nogle gange kommer til at lave etnisk profilering.
Vi ved, at politiet nogle gange kommer til at slå ned på større grupper af unge mænd med mørkt hår, ikke nødvendigvis fordi de har begået noget kriminelt, men fordi det, at der står mange unge mænd med mørkt hår, for nogle er utryghedsskabende.
Jeg havde selv den fornøjelse at møde en familie, der havde været udsat for det her, men baggrunden var selvfølgelig tragisk.
Det var en helt almindelig middelklasseamilie.
Moren er født i Danmark, børnene er født i Danmark, de bor i et parcelhus, og alt er, som det skal være, men de har rødder sydpå, dog i Europa, der gør, at de er mørkhårede.
Drengene havde oplevet at være på Bakken med deres kammerater og blive mødt af politiet – jeg ved egentlig ikke, hvad politiet gjorde ud over bare at få dem til at sætte sig ned og så forvise dem fra Bakken.
Men der fulgte ikke nogen sigtelse med, ingenting.
Og jeg tror, at den eneste forklaring, de fik, var sådan noget med, at de havde virket lidt utryghedsskabende med deres tøj, fordi de havde nogle særlige kondisko og hættetrøjer på.
Men det var en totalt lovlydig familie.
Hvad skal sådan en familie så stille op?
Hvem skal man klage til?
Hvordan er man stillet?
Det gør, at vi er ret kritiske.
Nu nåede jeg så slet ikke resten af min tale.
Jeg synes, at det her i sig selv er et vildt grænseoverskridende forslag, men det kan være, at der nogen, der gider stille et spørgsmål til mig om nogle af de andre ting.